text: Vadehavsfestivalen er nu åben
  31 august 2016 kl. 19.42
  Onsdag aften åbnede Prinsesse Marie officielt Vadehavsfestivalen, som hun er protektor for. Den udendørs udstilling kan opleves frem til den 2. oktober.
  Så er Vadehavsfestivalen officielt sat i gang af Prinsesse Marie, der er protektor for festivalen.
  I klitterne og på stranden ved Blåvandshuk Fyr kan man frem til den 2. oktober opleve en kunstudstilling med bidrag fra 14 kunstnere fra hele verden.
  Vadehavsfestivalen er særligt glade for, at det netop et Prinsesse Marie, der har skudt festivalen i gang:
  - Det er med til at sætte fokus på festivalen og få anerkendt det aftryk, som festivalen sætter hvert andet år. Vi ønsker et program, som emmer af kvalitet, og det er prinsessen med til at blåstemple, siger Charlotte Pindstofte Holm, der er projektleder.
  Udstillingerne er udformet, så de inddrager vadehavsnaturen i deres værker.
  Oplev for eksempel franske Alice og David Bertizzolos værk 'Birds', der ligner mange hundrede fugle, men som ikke er det. Eller oplev Nozomi Tomoedas 1000 origami-traner i glas.
  Det er Esbjerg, Fanø, Tønder og Varde, der arrangerer festivalen hvert andet år. Her er der alt fra landskabskunst i klitterne til musikalske indslag på programmet.
  
  